钦定古今图书集成/明伦汇编/氏族典/第093卷 > 《廖用贤尚友录》 > 俞谏
## 钦定古今图书集成/明伦汇编/氏族典/第093卷 > 《廖用贤尚友录》 > 俞谏

按《明外史俞谏传》：“谏字良佐，桐庐人。举弘治三年进
士，授长清知县。擢南京御史，迁河南佥事，禽嵩贼吕
梅。历江西参议，平大帽山贼锺仕高，迁广东副使，中
道召为大理少卿。正德六年擢右佥都御史，治水苏
杭诸府。寻进右副都御史，提督操江。八年春，姚源降
贼王浩八叛。诏谏督江西、浙江、福建诸军讨之，俘斩”
数千人，遂禽浩八。其党溃走玉山。谏与南赣巡抚周
南、江西巡抚任汉复剿禽之。而王垂七、胡念二等作
乱，谏发兵禽之，乱乃定。言官劾谏及汉。南。兵部请召
汉还，命谏兼领巡抚。明年击临川贼，悉就禽。录功进
右都御史，巡抚如故。宁王宸濠讽御史张鳌山劾谏。
十一年召还，遂乞致仕。嘉靖改元，用荐起故官，总督
漕运。青州矿盗王堂等起，命谏与都督鲁纲并提督
两畿、山东、河南军务，以便宜节制诸道兵讨之。贼灭。
其年召掌都察院事。逾年卒官。赠太子太保，谥“庄襄。”